২১ সেপ্টেম্বর ২০১৯, ১৪:২২
তথ্য প্রমাণ পেলে অপরাধী যেই হোক কাউকেই ছাড় দেওয়া হবে না বলে জানিয়েছেন স্বরাষ্ট্রমন্ত্রী আসাদুজ্জামান খান কামাল।
শনিবার (২১ সেপ্টেম্বর) রাজধানীর নর্থ সাউথ বিশ্ববিদ্যালয়ে নবীনবরণ অনুষ্ঠানে প্রধান অতিথির বক্তব্যে এ মন্তব্য করেন স্বরাষ্ট্রমন্ত্রী।
এ সময় স্বরাষ্ট্রমন্ত্রী বলেন, অপরাধীদের শনাক্তকরণে গোয়েন্দা সংস্থা কাজ করছে। তথ্য প্রমাণ পেলে অপরাধী যত বড় ক্ষমতাধরই হোক, যে দলেরই হোক না কেন কাউকেই ছাড় দেওয়া হবে না।
তিনি বলেন, যারা অনিয়ম-দুর্নীতি করছে বা অবৈধভাবে কোনো প্রতিষ্ঠান চালাচ্ছে অথবা অপরাধ করার চেষ্টা করছে, তাদের দমন করা হবে। বর্তমানে যে অভিযান শুরু হয়েছে এটি চলমান থাকবে।
সামাজিক যোগাযোগ মাধ্যম ব্যবহার করে জঙ্গি তৎপরতা শুরু করা হয়েছিল বলে উল্লেখ করে মন্ত্রী বলেন, আমরা নানা ধরনের কর্মসূচি হাতে নিয়ে তা দমন করতে সক্ষম হয়েছি। দেশের জনগণ আমাদের সহযোগিতা করেছেন। বর্তমানে সামাজিক যোগাযোগ মাধ্যমে মাদক কেনা-বেচা হচ্ছে। তাদের শনাক্ত করে আইনের আওতায় আনছি।
ইন্টারনেটে সাইবার ক্রাইম হচ্ছে বলে অভিযোগ তুলে আসাদুজ্জামান খান বলেন, তারা সুকৌশলে ক্রাইম করে আমাদের গোলকধাঁধায় ফেলছে। তাদের রোধ করতে দেশের মেধাবীদের সহায়তায় নতুন প্রযুক্তি তৈরি করা হচ্ছে। নতুন প্রযুক্তির মাধ্যমে দেশের সাইবার ক্রাইম অপরাধীদের আইনের আওতায় আনা হবে।
সরকার টেকসই উন্নয়ন লক্ষ্যমাত্রা (এসডিজি) বাস্তবায়নে কাজ করছি বলে জানিয়ে স্বরাষ্ট্রমন্ত্রী বলেন, এসডিজি বাস্তবায়নের জন্য দরকার টেকসই নিরাপত্তা। সে লক্ষ্যমাত্রা নিয়ে আমরা কাজ করছি। যেই অপরাধ করবে তাদের আইনের আওতায় আনা হবে।
ভারতীয় জেলেকে জোর করে ছাড়াতে গেলে গোলাগুলি ঘটে : স্বরাষ্ট্রমন্ত্রী